Viac než polovica internetovej populácie (52 percent) zastáva názor, že množstvo reklamy na internete je primerané. Vyplynulo to z výsledkov štúdie Správa o slovenskom internete 2/2005, ktorú spoločnosť TNS SK realizovala v októbri 2005 prostredníctvom iPanelu respondentov. iPanel pozostáva z užívateľov internetu registrovaných na stránke www.vyskumy.sk. Prieskumu sa zúčastnilo celkovo 1 126 respondentov. Technika vypĺňania dotazníkov sa realizovala metódou on-line. Za najzaujímavejšiu formu reklamy na internete považujú užívatelia internetu banner s animovanými obrázkami, ktorý uviedlo až 55 percent respondentov. Na ďalších miestach sa umiestnili malé obrázkové ikony s odkazmi na iné stránky (35%), banner s textom (29%), inzertné linky na iné stránky (28%) a banner so statickými obrázkami (26%). "Výsledky výskumu ukazujú, že potenciál rastru reklamy na internetových stránkach na Slovensku nedosiahol svoje hranice. Jednak je tu ešte priestor na zatraktívnenie vlastnej internetovej reklamy a príležitosťou je aj zvyšovanie počtu užívateľov internetu a najmä rast širokopásmového pripojenia domácností." skonštatoval v tejto súvislosti Peter Badík, riaditeľ pre výskum spoločnosti TNS SK.